om udøvelsen af de beføjelser til at vedtage delegerede retsakter, der er tillagt Kommissionen i henhold til Europa-Parlamentets og Rådets forordning (EU) nr. 1144/2014 af 22. oktober 2014 om oplysningskampagner og salgsfremstød for landbrugsprodukter gennemført i det indre marked og i tredjelande og om ophævelse af Rådets forordning (EF) nr. 3/2008

Europa-Parlamentets og Rådets forordning (EU) nr. 1144/2014 om oplysningskampagner og salgsfremstød for landbrugsprodukter gennemført i det indre marked og i tredjelande og om ophævelse af Rådets forordning (EF) nr. 3/2008

1.1.Indledning

Europa-Parlamentets og Rådets forordning (EU) nr. 1144/2014 fastsætter betingelserne, under hvilke oplysningskampagner og salgsfremstød for landbrugsprodukter og visse landbrugsfødevarer, som gennemføres i det indre marked og i tredjelande, kan finansieres helt eller delvist over Unionens budget.

Ved artikel 5, stk. 2, tillægges Kommissionen beføjelse til at vedtage delegerede retsakter med henblik på at supplere listen i bilag I ved at tilføje fødevarer til denne liste for at tage hensyn til udviklingen på markedet.

Ved artikel 7, stk. 2, tillægges Kommissionen beføjelser til at vedtage delegerede retsakter vedrørende de særlige betingelser, hvorpå de forslagsstillende organisationer, sammenslutninger og organer kan forelægge et program. Disse betingelser skal navnlig sikre, at disse organisationer, sammenslutninger og organer er repræsentative, og at programmet er af et betydeligt omfang.

Ved artikel 11, stk. 1, tillægges Kommissionen beføjelser til at vedtage delegerede retsakter, der fastlægger de konkrete kriterier for støtteberettigelse for så vidt angår enkeltlandsprogrammer.

Ved artikel 13, stk. 1, tillægges Kommissionen beføjelser til at vedtage delegerede retsakter, der fastsætter betingelser for udbudsproceduren til udvælgelse af de gennemførende organer.

Ved artikel 15, stk. 8, tillægges Kommissionen beføjelse til at vedtage delegerede retsakter vedrørende de særlige betingelser, i henhold til hvilke omkostninger ved oplysningskampagnerne og salgsfremstødene og, hvis det er nødvendigt, omkostninger til administration og personale er berettigede til finansiel støtte fra Unionen.

Ved artikel 29, stk. 2, tillægges Kommissionen beføjelser til at vedtage delegerede retsakter for at lette overgangen mellem forordning (EF) nr. 3/2008 og forordning (EU) nr. 1144/2014.

1.2.Retsgrundlag

Rapporten kræves i henhold til artikel 22, stk. 2. Beføjelsen til at vedtage delegerede retsakter, jf. artikel 5, stk. 2, artikel 7, stk. 2, artikel 11, stk. 1, artikel 13, stk. 1, artikel 15, stk. 8, og artikel 29, stk. 2, tillægges Kommissionen for en periode på fem år fra den 24. november 2014. Kommissionen udarbejder en rapport vedrørende delegationen af beføjelser senest ni måneder inden udløbet af femårsperioden. Delegationen af beføjelser forlænges stiltiende for perioder af samme varighed, medmindre Europa-Parlamentet eller Rådet modsætter sig en sådan forlængelse senest tre måneder inden udløbet af hver periode.

1.3.Udøvelse af de delegerede beføjelser

Kommissionen har vedtaget én delegeret retsakt på grundlag af artikel 7, stk. 2, artikel 11, stk. 1, artikel 13, stk. 1, og artikel 15, stk. 8: Kommissionens delegerede forordning (EU) 2015/1829 . Denne delegerede retsakt fastsætter betingelserne for forslaget om enkeltlands- og flerlandeprogrammer ved at foreslå organisationer, herunder kravet om, at de pågældende organisationer er repræsentative for den pågældende sektor eller den pågældende vare. Enkeltlandsprogrammer skal have et betydeligt omfang for at være støtteberettigede, og dette skal præciseres yderligere. Retsakten fastlægger også kriterierne for valg af de organer, der har ansvaret for gennemførelsen af enkeltlandsprogrammer, og definerer de støtteberettigede udgifter.

I overensstemmelse med den fælles forståelse vedrørende delegerede retsakter blev medlemsstaternes eksperter hørt i ekspertgruppen for horisontale spørgsmål vedrørende den fælles landbrugspolitik – forenkling af undergrupper. Kommissionen vedtog delegeret forordning (EU) 2015/1829 den 13. april 2015, og forordningen blev meddelt Europa-Parlamentet og Rådet. Hverken Europa-Parlamentet eller Rådet gjorde indsigelse mod den delegerede forordning. Efter udløbet af fristen på to måneder blev Kommissionens delegerede forordning (EU) 2015/1829 offentliggjort i Den Europæiske Unions Tidende L 266 af 13. oktober 2015 og trådte i kraft den 20. oktober 2015.

Beføjelserne i artikel 5, stk. 2, og artikel 29, stk. 2, er ikke blevet anvendt, fordi Kommissionen ikke har konstateret, at der er behov for at tilføje fødevarer til listen over produkter i bilag I eller for at fastsætte overgangsregler mellem den gamle og den nye forordning.

Kommissionen agter ikke at anvende beføjelserne i den nærmeste fremtid, men det kan ikke udelukkes, at det bliver nødvendigt.

1.4.Konklusioner

Kommissionen har udøvet sine delegerede beføjelser korrekt. Det kan ikke udelukkes, at beføjelserne vil blive nødvendige i fremtiden.